title: Padomes Lēmums (ES) 2019/638 (2019. gada 15. aprīlis) par nostāju, kas Eiropas Savienības vārdā jāieņem četrpadsmitajā Pušu konferences sanāksmē attiecībā uz dažiem grozījumiem Bāzeles konvencijas par kontroli pār kaitīgo atkritumu robežšķērsojošo transportēšanu un to aizvākšanu II, VIII un IX pielikumā

text:
                  24.4.2019

                  LV

                  Eiropas Savienības Oficiālais Vēstnesis

                  L 109/19

         PADOMES LĒMUMS (ES) 2019/638
         (2019. gada 15. aprīlis)
         par nostāju, kas Eiropas Savienības vārdā jāieņem četrpadsmitajā Pušu konferences sanāksmē attiecībā uz dažiem grozījumiem Bāzeles konvencijas par kontroli pār kaitīgo atkritumu robežšķērsojošo transportēšanu un to aizvākšanu II, VIII un IX pielikumā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Bāzeles Konvencija par kontroli pār kaitīgo atkritumu robežšķērsojošo transportēšanu un to aizvākšanu (“konvencija”) stājās spēkā 1992. gadā un Savienība to noslēdza ar Padomes Lēmumu 93/98/EEK (1).

                     (2)

                     Ar Eiropas Parlamenta un Padomes Regulu (EK) Nr. 1013/2006 (2) Savienībā tiek īstenota konvencija un Ekonomiskās sadarbības un attīstības organizācijas (ESAO) Padomes lēmums C(2001) 107/FINAL, ar ko pārskata Lēmumu C(92)39/FINAL par reģenerācijai paredzēto atkritumu pārrobežu pārvietošanas kontroli (“ESAO lēmums”).

                     (3)

                     Saskaņā ar konvenciju, Pušu konference, ja nepieciešams, izskata un pieņem konvencijas grozījumus. Konvencijas grozījumi jāpieņem Pušu konferences sanāksmē..

                     (4)

                     Sagaidāms, ka Pušu konferences četrpadsmitajā sanāksmē, ja nepieciešams, tiks izskatīti un pieņemti grozījumi konvencijas pielikumos. Ar minētajiem grozījumiem konvencijas II un VIII pielikumā tiktu pievienoti ieraksti un pārskatīts konvencijas IX pielikuma ieraksts B3010.

                     (5)

                     Norvēģijas iesniegtie priekšlikumi grozīt konvencijas II, VIII un IX pielikumu tika izplatīti Pusēm 2018. gada 26. oktobrī. Labojums priekšlikumā grozīt IX pielikumu Pusēm tika izplatīts 2018. gada 6. decembrī. Saskaņā ar minētajiem priekšlikumiem konvencijas II un VIII pielikuma jaunajos ierakstos noteiktie plastmasas atkritumi, kuriem nepieciešama īpaša izvērtēšana, un bīstamie plastmasas atkritumi būtu pakļauti konvencijas kontroles sistēmai, bet nebīstamos plastmasas atkritumus, kuri atbilst pārskatītajam B3010 ierakstam IX pielikumā, turpinātu tirgot starp valstīm saskaņā ar pašreizējiem konvencijas nosacījumiem.

                     (6)

                     Savienībai būtu jāatbalsta ierosināto konvencijas pielikumu grozījumu mērķi, jo tie palīdzēs: uzlabot plastmasas atkritumu eksporta kontroli; novērst plastmasas atkritumu eksportēšanu uz valstīm, kurām nav atbilstīgas infrastruktūras, lai atkritumus savāktu un apsaimniekotu efektīvā un videi drošā veidā; atbalstīt plastmasas atkritumu apsaimniekošanu videi drošā veidā; mazināt risku, ka plastmasas atkritumi nokļūs vidē; un novērst globālo vides problēmu – jūras piedrazojumu. Tomēr Savienībai būtu jāierosina un jāatbalsta izmaiņas Norvēģijas ierosinātajos konvencijas pielikumu grozījumos, lai precizētu minēto grozījumu tvērumu un uzlabotu tekstu, kā arī noteiktu piemērotu vēlāku datumu grozījumu piemērošanai, nekā ir paredzēts konvencijas 18. pantā, un tādējādi veicinātu to īstenošanu un izpildi.

                     (7)

                     Ir lietderīgi attiecībā uz nebīstamo plastmasas atkritumu, tostarp noteiktu nebīstamo plastmasas atkritumu maisījumu, sūtījumiem Savienībā un EEZ saglabāt pašreizējo situāciju un tāpēc nepiemērot kontroles sistēmu, kura izriet no ieraksta iekļaušanas konvencijas II pielikumā attiecībā uz šādiem sūtījumiem. Šajā nolūkā Savienībai, ciktāl tas ir nepieciešams, būtu jāizmanto procedūras, kuras izklāstītas ESAO lēmumā un procedūra divpusēju, daudzpusēju vai reģionālo vienošanos vai nolīgumu veidošanai attiecībā uz bīstamo vai citu atkritumu robežšķērsojošo transportēšanu ar Pusēm vai valstīm, kas nav Puses, saskaņā ar konvenciju, lai nodrošinātu, ka nebīstamo plastmasas atkritumu, tostarp noteiktu nebīstamo plastmasas atkritumu maisījumu, sūtījumiem Savienībā un EEZ netiek piemērota papildu kontrole, kas izriet no konvencijas II pielikuma grozījuma pieņemšanas vai konvencijas IX pielikumā esošā B3010 ieraksta pārskatīšanas.

                     (8)

                     Ir lietderīgi noteikt nostāju, kas Savienības vārdā ir jāieņem četrpadsmitajā Pušu konferences sanāksmē attiecībā uz konvencijas II, VIII un IX pielikuma grozījumiem, jo minētie grozījumi Savienībai būs saistoši, un tie spēj izšķirīgi ietekmēt Savienības tiesību aktu saturu, proti, Regulu (EK) Nr. 1013/2006,

               IR PIEŅĒMUSI ŠO LĒMUMU.

            1. pants

               1.   Nostāja, kas Savienības vārdā jāieņem Bāzeles konvencijas par kontroli pār kaitīgo atkritumu robežšķēršojošo transportēšanu un to aizvākšanu (“konvencija”) četrpadsmitajā Pušu konferences sanāksmē, ir atbalstīt to, ka tiek pieņemti grozījumi konvencijas II, VIII un IX pielikumā, proti, pievienot un pārskatīt ierakstus par plastmasas atkritumiem, ievērojot šādus nosacījumus:

                           a)

                           Savienība atbalsta Norvēģijas grozījumu priekšlikumu konvencijas II pielikumā pievienot jaunu ierakstu par nebīstamiem plastmasas atkritumiem (kuri tiek pakļauti konvencijas kontroles sistēmai), ar noteikumu, ka tiek precizēts, ka minētais ieraksts attiecas arī uz nebīstamu plastmasas atkritumu maisījumiem un ka minētais ieraksts tiek skaidri definēts cita starpā, skaidri formulējot ierakstu B3010 konvencijas IX pielikumā, lai veicinātu Pušu pienākumu īstenošanu un izpildi saistībā ar jaunā ieraksta par nebīstamiem plastmasas atkritumiem pievienošanu konvencijas II pielikumā;

                           b)

                           Savienība atbalsta Norvēģijas grozījumu priekšlikumu konvencijas VIII pielikumā pievienot jaunu ierakstu par bīstamiem plastmasas atkritumiem (kuri tiek pakļauti konvencijas kontroles sistēmai), ar noteikumu, ka tiek precizēts, ka minētais ieraksts attiecas arī uz bīstamu plastmasas atkritumu maisījumiem;

                           c)

                           Savienība atbalsta Norvēģijas priekšlikumu konvencijas IX pielikumā pārskatīt ierakstu B3010 par nebīstamajiem plastmasas atkritumiem (kuri netiek pakļauti kontroles sistēmai, ja vien šādos atkritumos nav vielas, kas pieder kādai I pielikumā norādītajai kategorijai, tādā apmērā, ka tā rada konvencijas III pielikumā norādītās bīstamās īpašības), ar noteikumu, ka šis priekšlikums tiek grozīts, lai:

                                       i)

                                       precizētu tā tvērumu tādējādi, ka ierakstā ietver tikai tādus plastmasas materiālus, kas nav maisījumi un kas ir paredzēti reciklēšanai vai sagatavošanai atkārtotai izmantošanai, un kas, vēlams, attiecas tikai uz konvencijas IV pielikumā noteiktajām R3 darbībām;

                                       ii)

                                       uzlabotu konvencijas IX pielikuma B3010 ieraksta tekstu un vienkāršotu tā definīciju tādējādi, lai veicinātu Pušu pienākumu īstenošanu un izpildi saistībā ar šī ieraksta pārskatīšanu, jo īpaši tāpēc, ka šis ieraksts ir saistīts ar ierosināto ierakstu par plastmasas atkritumiem konvencijas II pielikumā;

                           d)

                           Savienība ierosina un atbalsta to, ka tiek noteikts piemērots vēlāks datums grozījumu piemērošanai, nekā konvencijas 18. pantā paredzētais datums.

               2.   Gadījumā, ja konvencijas Pušu konferences četrpadsmitajā sanāksmē tiek pieņemta jauna ieraksta par nebīstamiem plastmasas atkritumiem pievienošana II pielikumā vai ieraksta B3010 konvencijas IX pielikumā pārskatīšana, vai abi, Savienība, ciktāl tas ir nepieciešams, veic nepieciešamos pasākumus saskaņā ar ESAO lēmumu un konvencijas 11. pantu, lai nodrošinātu, ka netiek skartas pašlaik spēkā esošās kontroles attiecībā uz nebīstamu plastmasas atkritumu, tostarp noteiktu nebīstamu plastmasas atkritumu maisījumu, sūtījumiem Savienībā un EEZ.

            2. pants
            Ņemot vērā norises Pušu konferences četrpadsmitajā sanāksmē, Savienības pārstāvji, apspriedušies ar dalībvalstīm, saskaņošanas sanāksmēs uz vietas, var vienoties par 1. pantā minētās nostājas precizēšanu bez Padomes papildu lēmuma.

            3. pants
            Šis lēmums stājas spēkā tā pieņemšanas dienā.

            Luksemburgā, 2019. gada 15. aprīlī

                  Padomes vārdā –

                  priekšsēdētājs

               P. DAEA

            (1)  Padomes Lēmums 93/98/EEK (1993. gada 1. februāris) par slēdzienu Kopienas vārdā attiecībā uz Konvenciju par bīstamo atkritumu starptautisko pārvadājumu un to apglabāšanas kontroli (Bāzeles Konvencija) (OV L 39, 16.2.1993., 1. lpp.).

            (2)  Eiropas Parlamenta un Padomes Regula (EK) Nr. 1013/2006 (2006. gada 14. jūnijs) par atkritumu sūtījumiem (OV L 190, 12.7.2006., 1. lpp.).


title: Padomes Lēmums (ES) 2019/639 (2019. gada 15. aprīlis) par nostāju, kas Eiropas Savienības vārdā jāieņem Pušu konferences devītajā sanāksmē attiecībā uz grozījumiem Stokholmas Konvencijas par noturīgajiem organiskajiem piesārņotājiem A un B pielikumā

text:
                  24.4.2019

                  LV

                  Eiropas Savienības Oficiālais Vēstnesis

                  L 109/22

         PADOMES LĒMUMS (ES) 2019/639
         (2019. gada 15. aprīlis)
         par nostāju, kas Eiropas Savienības vārdā jāieņem Pušu konferences devītajā sanāksmē attiecībā uz grozījumiem Stokholmas Konvencijas par noturīgajiem organiskajiem piesārņotājiem A un B pielikumā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Stokholmas Konvencija par noturīgajiem organiskajiem piesārņotājiem (“Konvencija”) stājās spēkā 2004. gada 17. maijā un Savienība to noslēdza ar Padomes Lēmumu 2006/507/EK (1).

                     (2)

                     Savienībā Konvenciju īsteno ar Eiropas Parlamenta un Padomes Regulu (EK) Nr. 850/2004 (2).

                     (3)

                     Saskaņā ar Konvencijas 8. pantu Pušu konference var iekļaut ķimikālijas Konvencijas A, B un/vai C pielikumā un noteikt kontroles pasākumus minētajām ķimikālijām.

                     (4)

                     Lai aizsargātu cilvēka veselību un vidi no turpmākas dikofola, perfluoroktānskābes (PFOA), tās sāļu un ar PFOA saistīto savienojumu izdalīšanās, šo ķimikāliju ražošana un izmantošana jāsamazina vai jāizskauž pasaules mērogā un jāatbalsta to iekļaušana attiecīgajos Konvencijas pielikumos. Turklāt ir nepieciešams vēl lielākā mērā samazināt vai izskaust perfluoroktānsulfoskābes (PFOS), tās sāļu un perfluoroktānsulfonilfluorīda (PFOSF) izmantošanu, Konvencijas B pielikumā grozot vai svītrojot pieļaujamos izmantošanas mērķus un/vai īpašos izņēmumus.

                     (5)

                     Paredzams, ka Pušu konferences devītajā sanāksmē tiks lemts par to vai Konvencijas A pielikumā iekļaut minētās ķimikālijas un Konvencijas B pielikumā grozīt esošos ierakstus.

                     (6)

                     Ir lietderīgi noteikt nostāju, kas Savienības vārdā ir jāieņem Pušu konferences devītajā sanāksmē attiecībā uz grozījumiem Konvencijas A un B pielikumā, jo minētie grozījumi būs Savienībai saistoši,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā ir jāieņem Stokholmas konvencijas par noturīgajiem organiskajiem piesārņotājiem (“Konvencija”) Pušu konferences devītajā sanāksmē, pienācīgi ņemot vērā Noturīgo organisko piesārņotāju izvērtēšanas komisijas attiecīgos ieteikumus, ir atbalstīt šādus priekšlikumus:

                        a)

                        Konvencijas A pielikumā iekļaut dikofolu, neparedzot nekādus īpašus izņēmumus;

                        b)

                        Konvencijas A pielikumā iekļaut perfluoroktānskābi (PFOA), tās sāļus un ar PFOA saistītos savienojumus, tostarp Konvencijas A pielikumā ietvert jaunu [X] daļu, paredzot īpašus izņēmumus attiecībā uz:

                                    i)

                                    pusvadītāju vai saistītu elektronisko ierīču ražošanu, tostarp uz 10 gadiem no minēto grozījumu stāšanās spēkā izņēmumu attiecībā uz iekārtu daļu uzturēšanu pusvadītāju vai saistītu elektronisko ierīču ražošanai;

                                    ii)

                                    fotofilmu fotogrāfiskiem pārklājumiem;

                                    iii)

                                    tekstilmateriāliem ar ūdens un eļļu atgrūšanas spēju strādnieku pasargāšanai no tādiem bīstamiem šķidrumiem, kuri apdraud to veselību un drošību;

                                    iv)

                                    invazīvām un implantējamām medicīniskām ierīcēm;

                                    v)

                                    ugunsdzēsības putām šķidru kurināmo tvaika slāpēšanai un šķidru kurināmo aizdegšanās dzēšanai jau uzstādītās sistēmās, tostarp gan mobilās, gan fiksētās sistēmās;

                                    vi)

                                    perfluoroktil-jodīda izmantošanai perfluoroktil-bromīda ražošanai farmaceitisko produktu ražošanas nolūkos līdz 2036. gadam, pakļaujot to regulārai pārskatīšanai;

                        c)

                        grozīt Konvencijas A pielikuma [X] daļas 3. punkta b) apakšpunktu attiecībā uz PFOA, tās sāļiem un ar PFOA saistītiem savienojumiem: pievienot “Testēšana, lai pārbaudītu, vai pareizi funkcionē uzstādīta sistēma, kas jau satur ugunsdzēsības putas, kuru sastāvā ir vai var būt PFOA, tās sāļi un ar PFOA saistīti savienojumi, ir pieļaujama, ja vien tiek novērstas emisijas vidē un savāktie efluenti tiek aizvākti videi nekaitīgā veidā saskaņā ar Konvencijas 6. panta 1. punktu.”;

                        d)

                        Konvencijas B pielikuma ierakstā par perfluoroktānsulfoskābi (PFOS) un tās atvasinājumiem svītrot šādus pieļaujamos izmantošanas mērķus: fotoapstrāde, gaismizturīgi un gaismu neatstarojoši pusvadītāju pārklājumi, kodinātājs, ko izmanto pusvadītāju savienojumiem un keramiskajiem filtriem, aviācijā izmantojami hidrauliskie šķidrumi, dažas medicīniskas ierīces (piemēram, etilēna tetrafluoretilēna (ETFE) kopolimēra slāņi un rentgenpozitīva ETFE ieguve, in vitro diagnostikas medicīniskās ierīces un CCD matricas filtri);

                        e)

                        Konvencijas B pielikuma ierakstā par PFOS un tās atvasinājumiem svītrot šādus īpašos izņēmumus: fotomaskas pusvadītāju un šķidro kristālu displeju (LCD) ražošanā, metalizācija (cietā metalizācija), metalizācija (dekoratīvā metalizācija), elektriskās un elektroniskās daļas dažiem krāsu printeriem un krāsu kopēšanas iekārtām, insekticīdi ievazātu sarkano ugunsskudru un termītu apkarošanai, kā arī ķīmiski sekmēta naftas ieguve;

                        f)

                           PFOS un tās atvasinājumu pieļaujamo izmantošanas mērķi “ugunsdzēsības putu ražošana un izmantošana” grozīt uz īpašo izņēmumu “ugunsdzēsības putu izmantošana šķidru kurināmo tvaika slāpēšanai un šķidru kurināmo aizdegšanās dzēšanai”;

                        g)

                           PFOS un tās atvasinājumu pieļaujamo izmantošanas mērķi “ražošana un izmantošana metalizācijai (cietajai metalizācijai) tikai slēgta cikla sistēmās” grozīt uz īpašo izņēmumu attiecībā uz minēto lietojumu;

                        h)

                           PFOS un tās atvasinājumu pieļaujamo izmantošanas mērķi “izmantošana atraktantos Atta spp. un Acromyrmex spp. lapgraužu skudru apkarošanai” grozīt un iekļaut sulfluramīdu, precizējot, ka pieļaujamais izmantošanas mērķis attiecas tikai uz izmantošanu lauksaimniecībā.

            2. pants
            Ņemot vērā norises Pušu konferences devītajā sanāksmē, Savienības pārstāvji, apspriedušies ar dalībvalstīm koordinēšanas sanāksmēs uz vietas, var piekrist nelielām izmaiņām 1. pantā minētajā nostājā bez Padomes papildu lēmuma.

            3. pants
            Šis lēmums stājas spēkā tā pieņemšanas dienā.

            Luksemburgā, 2019. gada 15. aprīlī

                  Padomes vārdā –

                  priekšsēdētājs

               P. DAEA

            (1)  Padomes Lēmums 2006/507/EK (2004. gada 14. oktobris) par to, kā Eiropas Kopienas vārdā noslēdz Stokholmas Konvenciju par noturīgajiem organiskajiem piesārņotājiem (OV L 209, 31.7.2006., 1. lpp.).

            (2)  Eiropas Parlamenta un Padomes Regula (EK) Nr. 850/2004 (2004. gada 29. aprīlis) par noturīgiem organiskajiem piesārņotājiem, ar ko groza Direktīvu 79/117/EEK (OV L 158, 30.4.2004., 7. lpp.).


title: Padomes Lēmums (ES) 2019/640 (2019. gada 15. aprīlis) par to līdzekļu piešķiršanu Āfrikas Miera nodrošināšanas fonda papildināšanai, kuri paredzēti 10. Eiropas Attīstības fonda projektos un par kuriem saistības atceltas

text:
                  24.4.2019

                  LV

                  Eiropas Savienības Oficiālais Vēstnesis

                  L 109/24

         PADOMES LĒMUMS (ES) 2019/640
         (2019. gada 15. aprīlis)
         par to līdzekļu piešķiršanu Āfrikas Miera nodrošināšanas fonda papildināšanai, kuri paredzēti 10. Eiropas Attīstības fonda projektos un par kuriem saistības atceltas
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomē sanākušo Eiropas Savienības dalībvalstu valdību pārstāvju Iekšējo nolīgumu par Eiropas Savienības palīdzības finansēšanu atbilstīgi daudzgadu finanšu shēmai laikposmam no 2014. gada līdz 2020. gadam saskaņā ar ĀKK un ES Partnerattiecību nolīgumu un par finansiālas palīdzības piešķiršanu aizjūras zemēm un teritorijām, kurām piemēro Līguma par Eiropas Savienības darbību ceturto daļu (1), un jo īpaši tā 1. panta 4. punktu,
         ņemot vērā Eiropas Komisijas priekšlikumu,
         tā kā:

                     (1)

                     No 11. Eiropas Attīstības fonda (EAF) Savienība līdz šim ir piešķīrusi Āfrikas Miera nodrošināšanas fondam (APF) kopā 1 627 300 000 EUR, lai sniegtu finansiālu atbalstu Āfrikas Savienības reakcijai uz pašreizējām un jaunām drošības krīzēm Āfrikā. Šīs saistības miera un drošības jomā Āfrikas kontinentā būtu jāturpina 2019.–2020. gadā.

                     (2)

                     Saskaņā ar aplēsēm APF vajadzības 2019.–2020. gadā ir 814 860 000 EUR.

                     (3)

                     Ir lietderīgi izmantot atbrīvotos 10. EAF projektu līdzekļus, lai nodrošinātu APF finansēšanu līdz 2020. gada beigām.

                     (4)

                     No minētajiem līdzekļiem būtu jāfinansē APF darbības, tostarp atbalsts Āfrikas miera un drošības sistēmas darbības uzsākšanai, atbalsts iniciatīvām, kuru mērķis ir novērst un pārvarēt vardarbīgus konfliktus ārkārtas un neparedzētu vajadzību gadījumā krīzes situācijās (agrīnās reaģēšanas mehānisms), un atbalsts Āfrikas vadītām miera atbalsta operācijām, kā arī atbalsta izdevumi, kas radušies Komisijai.

                     (5)

                     Minētie līdzekļi būtu jāizmanto saskaņā ar attiecīgo APF daudzgadu darbības programmu un noteikumiem un procedūrām, ko piemēro 11. EAF, kā noteikts Padomes Regulās (ES) 2015/322 (2) un (ES) 2018/1877 (3),

               IR PIEŅĒMUSI ŠO LĒMUMU.

            1. pants
            Lai 2019.–2020. gadā papildinātu Āfrikas Miera nodrošināšanas fondu, piešķir summu maksimāli 445 860 000 EUR apmērā no līdzekļiem, kuri paredzēti 10. Eiropas Attīstības fonda (EAF) projektos un par kuriem saistības atceltas.
            No minētās summas maksimāli 14 860 000 EUR piešķir, lai segtu atbalsta izdevumus, kas radušies Komisijai.
            Minētos līdzekļus izmanto saskaņā ar 11. EAF piemērojamiem noteikumiem un procedūrām.

            2. pants
            Šis lēmums stājas spēkā nākamajā dienā pēc tā pieņemšanas.

            Luksemburgā, 2019. gada 15. aprīlī

                  Padomes vārdā –

                  priekšsēdētājs

               P. DAEA

            (1)  OV L 210, 6.8.2013., 1. lpp.

            (2)  Padomes Regula (ES) 2015/322 (2015. gada 2. marts) par 11. Eiropas Attīstības fonda īstenošanu (OV L 58, 3.3.2015., 1. lpp.).

            (3)  Padomes Regula (ES) 2018/1877 (2018. gada 26. novembris) par finanšu regulējumu, ko piemēro 11. Eiropas Attīstības fondam, un ar ko atceļ Regulu (ES) 2015/323 (OV L 307, 3.12.2018., 1. lpp.).


title: Eiropas Centrālās bankas Lēmums (ES) 2019/685 (2019. gada 18. aprīlis) par 2019. gada uzraudzības maksu kopējo summu (ECB/2019/10)

text:
                  2.5.2019

                  LV

                  Eiropas Savienības Oficiālais Vēstnesis

                  L 115/16

         EIROPAS CENTRĀLĀS BANKAS LĒMUMS (ES) 2019/685
         (2019. gada 18. aprīlis)
         par 2019. gada uzraudzības maksu kopējo summu (ECB/2019/10)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 1024/2013 (2013. gada 15. oktobris), ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (1), un jo īpaši tās 30. pantu,
         ņemot vērā Eiropas Centrālās bankas Regulu (ES) Nr. 1163/2014 (2014. gada 22. oktobris) par uzraudzības maksām (ECB/2014/41) (2) un jo īpaši tās 3. panta 1. punktu un 9. panta 2. punktu,
         tā kā:

                     (1)

                     Gada uzraudzības maksu, ko iekasē saskaņā ar Regulas (ES) Nr. 1163/2014 (ECB/2014/41) 9. panta 2. punktu, kopējā summa sedz izdevumus, kas Eiropas Centrālajai bankai (ECB) radušies saistībā ar uzraudzības uzdevumu veikšanu attiecīgajā uzraudzības maksas periodā, bet tā šos izdevumus nepārsniedz. Šos izdevumus veido izmaksas, kas tieši saistītas ar ECB uzraudzības uzdevumiem, piem., nozīmīgu iestāžu tiešu uzraudzību, mazāk nozīmīgu iestāžu uzraudzības pārraudzību, kā arī horizontālo uzdevumu veikšanu un specializēto pakalpojumu sniegšanu. Tie ietver arī izmaksas, kas netieši saistītas ar ECB uzraudzības uzdevumiem, piem., ECB struktūrvienību sniegtiem atbalsta pakalpojumiem, t.sk. telpu nodrošinājuma, cilvēkresursu pārvaldības, administratīvajiem, budžeta un kontroles, grāmatvedības, juridiskajiem, komunikāciju un tulkošanas pakalpojumiem, iekšējo auditu un statistikas un informācijas tehnoloģiju pakalpojumiem.

                     (2)

                     Lai aprēķinātu gada uzraudzības maksu, kuru maksā par nozīmīgām uzraudzītajām iestādēm un nozīmīgām uzraudzītajām grupām, mazāk nozīmīgām uzraudzītajām iestādēm un mazāk nozīmīgām uzraudzītajām grupām, kopējās izmaksas sadala, pamatojoties uz izdevumiem, kas radušies attiecīgajām funkcijām, kuras veic nozīmīgu uzraudzīto iestāžu un nozīmīgu uzraudzīto grupu tiešu uzraudzību, un funkcijām, kuras veic mazāk nozīmīgu uzraudzīto iestāžu un mazāk nozīmīgu uzraudzīto grupu netiešu uzraudzību.

                     (3)

                     2019. gada uzraudzības maksu kopējo summu aprēķina kā šādu skaitļu summu: a) aplēstās 2019. gada izmaksas par uzraudzības izdevumiem, pamatojoties uz apstiprināto ECB 2019. gada budžetu, ņemot vērā jebkādas izmaiņas aplēstajās un paredzētajās ECB gada izmaksās, kas ir zināmas šī lēmuma sagatavošanas laikā, un b) 2018. gada pārpalikums vai deficīts.

                     (4)

                     Pārpalikumu vai deficītu nosaka, atņemot 2018. gada uzraudzības uzdevumu veikšanas faktiskās izmaksas, kas atspoguļotas ECB 2018. gada finanšu pārskatos (3), no aplēstajām ECB izmaksām, kas iekasētas par 2018. gadu un ir noteiktas Eiropas Centrālās bankas Lēmuma (ES) 2018/667 (ECB/2018/12) pielikumā (4).

                     (5)

                     Saskaņā ar Regulas (ES) Nr. 1163/2014 (ECB/2014/41) 5. panta 3. punktu iepriekšējo uzraudzības maksas periodu uzraudzības maksu summas, kas nebija iekasējamas, saskaņā ar 14. pantu saņemtos procentu maksājumus un summas, kas saņemtas vai atlīdzinātas saskaņā ar minētās regulas 7. panta 3. punktu, ja tādas ir, jāņem vērā, aplēšot 2019. gada uzraudzības uzdevumu veikšanas izmaksas,

               IR PIEŅĒMUSI ŠO LĒMUMU.

            1. pants
            Definīcijas
            Šajā lēmumā lietotajiem terminiem ir Eiropas Centrālās bankas Regulā (ES) Nr. 468/2014 (ECB/2014/17) (5) un Regulā (ES) Nr. 1163/2014 (ECB/2014/41) definētā nozīme.

            2. pants
            2019. gada uzraudzības maksu kopējā summa

               1.   2019. gada uzraudzības maksu kopējā summa ir 576 020 336 EUR, un tā ir aprēķināta saskaņā ar I pielikumu.

               2.   Katra uzraudzīto iestāžu un uzraudzīto grupu kategorija apmaksā tālāk minēto gada uzraudzības maksu kopējo summu:

                           a)

                           nozīmīgas uzraudzītās iestādes un nozīmīgas uzraudzītās grupas: 524 196 987 EUR;

                           b)

                           mazāk nozīmīgas uzraudzītās iestādes un mazāk nozīmīgas uzraudzītās grupas: 51 823 349 EUR.

                     Attiecībā uz katru kategoriju maksājamais 2019. gada uzraudzības maksu kopējās summas dalījums norādīts II pielikumā.

            3. pants
            Stāšanās spēkā
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

            Frankfurtē pie Mainas, 2019. gada 18. aprīlī

                  ECB prezidents

               Mario DRAGHI

            (1)  OV L 287, 29.10.2013., 63. lpp.

            (2)  OV L 311, 31.10.2014., 23. lpp.

            (3)  Publicēti ECB interneta vietnē www.ecb.europa.eu 2019. gada februārī.

            (4)  Eiropas Centrālās bankas Lēmums (ES) 2018/667 (2018. gada 19. aprīlis) par 2018. gada uzraudzības maksu kopējo summu (ECB/2018/12) (OV L 111, 2.5.2018., 3. lpp.).

            (5)  Eiropas Centrālās bankas Regula (ES) Nr. 468/2014 (2014. gada 16. aprīlis), ar ko izveido Vienotā uzraudzības mehānisma pamatstruktūru Eiropas Centrālās bankas sadarbībai ar nacionālajām kompetentajām un norīkotajām iestādēm (VUM pamatregula) (ECB/2014/17) (OV L 141, 14.5.2014., 1. lpp.).

            I PIELIKUMS

               2019. gada uzraudzības maksu kopējās summas aprēķins

                        (EUR)

                           Aplēstās 2019. gada izmaksas

                           559 007 136

                        Algas un pabalsti

                        264 525 116

                        Īre un ēku uzturēšana

                        58 866 157

                        Citi darbības izdevumi

                        235 615 863

                           2018. gada pārpalikums/deficīts

                           15 332 187

                           Summas, ko ņem vērā saskaņā ar Regulas (ES) Nr. 1163/2014 (ECB/2014/41) 5. panta 3. punktu

                           1 681 013

                        Iepriekšējo uzraudzības maksas periodu uzraudzības maksu summas, kas nebija iekasējamas

                        0

                        Saskaņā ar minētās regulas 14. pantu saņemtie procentu maksājumi

                        – 9 626

                        Saskaņā ar minētās regulas 7. panta 3. punktu saņemtās vai atlīdzinātās summa

                        1 690 639

                           KOPĀ

                           576 020 336

            II PIELIKUMS

               2019. gada uzraudzības maksu kopējās summas dalījums

                        (EUR)

                        Nozīmīgas uzraudzītās iestādes un nozīmīgas uzraudzītās grupas:

                        Mazāk nozīmīgas uzraudzītās iestādes un mazāk nozīmīgas uzraudzītās grupas:

                        Kopā

                           Aplēstās 2019. gada izmaksas

                           508 696 494

                           50 310 642

                           559 007 136

                           2018. gada pārpalikums/deficīts

                           13 952 290

                           1 379 897

                           15 332 187

                           Summas, ko ņem vērā saskaņā ar Regulas (ES) Nr. 1163/2014 (ECB/2014/41) 5. panta 3. punktu

                           1 548 203

                           132 810

                           1 681 013

                        Iepriekšējo uzraudzības maksas periodu uzraudzības maksu summas, kas nebija iekasējamas

                        0

                        0

                        0

                        Saskaņā ar minētās regulas 14. pantu saņemtie procentu maksājumi

                        – 7 918

                        – 1 708

                        – 9 626

                        Saskaņā ar minētās regulas 7. panta 3. punktu saņemtās vai atlīdzinātās summa

                        1 556 121

                        134 518

                        1 690 639

                           KOPĀ

                           524 196 987

                           51 823 349

                           576 020 336


Komisijas 26.04.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9346 - Investcorp Investment Holdings Limited / Aberdeen Asset Management plc) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2019/824 (2019. gada 14. maijs) par nostāju, kas Eiropas Savienības vārdā jāieņem Konvencijas par dienvidu tunzivju saglabāšanu (CCSBT) paplašinātajā komisijā, un ar kuru atceļ 2014. gada 12. jūnija Lēmumu par nostāju, kas Savienības vārdā jāpieņem CCSBT

text:
                  22.5.2019

                  LV

                  Eiropas Savienības Oficiālais Vēstnesis

                  L 134/19

         PADOMES LĒMUMS (ES) 2019/824
         (2019. gada 14. maijs)
         par nostāju, kas Eiropas Savienības vārdā jāieņem Konvencijas par dienvidu tunzivju saglabāšanu (CCSBT) paplašinātajā komisijā, un ar kuru atceļ 2014. gada 12. jūnija Lēmumu par nostāju, kas Savienības vārdā jāpieņem CCSBT

         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Ar Padomes Lēmumu (ES) 2015/2437 (1) Savienība ir noslēgusi Konvenciju par dienvidu tunzivju saglabāšanu (2) (“CSBT konvencija”), ar kuru izveidota Dienvidu tunzivju saglabāšanas komisija (CCSBT).

                     (2)

                        CCSBT ir atbildīga par zvejas resursu pārvaldību un saglabāšanu dienvidu tunzivs izplatības apgabalā. Tā kā CSBT konvencijas puses var būt tikai valstis, CCSBT ir izveidojusi “CCSBT paplašināto komisiju”, kurā papildus CCSBT locekļiem ietilpst zvejas subjekti un Savienība. CCSBT satvarā CCSBT paplašinātā komisija sagatavo lēmumus, kurus formāli apstiprina CCSBT. CCSBT pieņem saglabāšanas un pārvaldības pasākumus, kas paredzēti dienvidu tunzivju saglabāšanai, pārvaldībai un optimālai izmantošanai. Šādi pasākumi Savienībai var kļūt saistoši.

                     (3)

                     Kā paredz Eiropas Parlamenta un Padomes Regula (ES) Nr. 1380/2013 (3), Savienībai ir jānodrošina, ka zvejas un akvakultūras darbības ilgtermiņā ir vidiski ilgtspējīgas un tiek pārvaldītas atbilstīgi mērķim nodrošināt ieguvumus ekonomiskajā, sociālajā un nodarbinātības jomā un veicināt pārtikas pieejamību. Tā paredz arī to, ka Savienībai zvejniecības pārvaldībā jāievēro piesardzīga pieeja un tās mērķim jābūt nodrošināt, lai jūras bioloģisko resursu izmantošanas rezultātā iegūto sugu populācijas tiktu atjaunotas un uzturētas virs līmeņa, kas nodrošina maksimālo ilgtspējīgas ieguves apjomu. Turklāt tā paredz, ka Savienībai ir jāpieņem pārvaldības un saglabāšanas pasākumi, kuru pamatā ir labākie pieejamie zinātniskie ieteikumi, jāatbalsta zinātnisko atziņu gūšana un zinātnisko ieteikumu izstrāde, pakāpeniski jāizskauž izmetumi un jāveicina zvejas metodes, kas palīdz nodrošināt selektīvāku zveju un, ciktāl iespējams, nevēlamu nozveju nepieļaušanu un samazināšanu, kā arī zveju, kurai ir maza ietekme uz jūras ekosistēmu un zvejas resursiem. Turklāt Regulā (ES) Nr. 1380/2013 ir konkrēti paredzēts, ka minētie mērķi un principi Savienībai jāpiemēro ārējās attiecībās zivsaimniecības jomā.

                     (4)

                     Kā norādīts Savienības Augstās pārstāves ārlietās un drošības politikas jautājumos un Eiropas Komisijas kopīgajā paziņojumā “Starptautiskā okeānu pārvaldība – okeānu nākotnes veidošanas darbakārtība” un Padomes secinājumos par minēto kopīgo paziņojumu, galvenais Savienības darba uzdevums reģionālajās zvejniecības pārvaldības organizācijās (RZPO) ir veicināt pasākumus, kas atbalsta un kāpina šo forumu rezultativitāti un attiecīgā gadījumā uzlabo to pārvaldību.

                     (5)

                     Komisijas paziņojumā Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Eiropas stratēģija attiecībā uz plastmasu aprites ekonomikā” ir minēti konkrēti pasākumi, kuru mērķis ir mazināt plastmasas radīto piedrazojumu, jūras piesārņojumu, kā arī jūrā nozaudēto vai pamesto zvejas rīku daudzumu.

                     (6)

                     Ir lietderīgi noteikt nostāju, kas Savienības vārdā jāieņem CCSBT sanāksmēs 2019.–2023. gada laikposmā, jo CCSBT saglabāšanas un izpildes panākšanas pasākumi būs Savienībai saistoši un var būtiski ietekmēt tādu Savienības tiesību aktu saturu kā Padomes Regulas (EK) Nr. 1005/2008 (4) un (EK) Nr. 1224/2009 (5) un Eiropas Parlamenta un Padomes Regula (ES) 2017/2403 (6).

                     (7)

                     Pašreizējā nostāja, kas Savienības vārdā jāieņem CCSBT sanāksmēs, ir noteikta ar Padomes 2014. gada 12. jūnija Lēmumu par nostāju, kas Savienības vārdā jāpieņem CCSBT. Ir lietderīgi minēto lēmumu atcelt un aizstāt ar jaunu lēmumu, kas attiektos uz 2019.–2023. gada laikposmu.

                     (8)

                     Ņemot vērā dienvidu tunzivs izplatības apgabala zvejas resursu dinamisko raksturu un no tā izrietošo nepieciešamību Savienības nostājā ņemt vērā jaunākās izmaiņas, to vidū jaunu zinātnisko un citu relevanto informāciju, kas iesniegta pirms CCSBT sanāksmēm vai to laikā, saskaņā ar Līguma par Eiropas Savienību 13. panta 2. punktā iestrādāto Savienības iestāžu pilnīgas sadarbības principu būtu jāizveido procedūras, kas jāievēro, kad ik gadu tiek precizēta Savienības nostāja 2019.–2023. gada laikposmā,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā jāieņem Konvencijas par dienvidu tunzivju saglabāšanu (CCSBT) paplašinātās komisijas sanāksmēs, ir izklāstīta I pielikumā.

            2. pants
            Savienības nostāju, kas jāieņem CCSBT paplašinātās komisijas sanāksmēs, katru gadu precizē saskaņā ar II pielikumu.

            3. pants
            I pielikumā izklāstīto Savienības nostāju Padome pēc Komisijas priekšlikuma novērtē un vajadzības gadījumā pārskata vēlākais līdz CCSBT paplašinātās komisijas gadskārtējai sanāksmei 2024. gadā.

            4. pants
            Ar šo atceļ Padomes 2014. gada 12. jūnija Lēmumu par nostāju, kas Eiropas Savienības vārdā jāpieņem Dienvidu tunzivju saglabāšanas komisijā (CCSBT).

            5. pants
            Šis lēmums stājas spēkā tā pieņemšanas dienā.

            Briselē, 2019. gada 14. maijā

                  Padomes vārdā –

                  priekšsēdētājs

               P. DAEA

            (1)  Padomes Lēmums (ES) 2015/2437 (2015. gada 14. decembris) par to, lai Eiropas Savienības vārdā noslēgtu Nolīgumu vēstuļu apmaiņas veidā starp Eiropas Savienību un Dienvidu tunzivju saglabāšanas komisiju (CCSBT) par Savienības dalību Konvencijas par dienvidu tunzivju saglabāšanu paplašinātajā komisijā (OV L 336, 23.12.2015., 27. lpp.).

            (2)  Nolīgums vēstuļu apmaiņas veidā starp Eiropas Savienību un Dienvidu tunzivju saglabāšanas komisiju (CCSBT) par Savienības dalību Konvencijas par dienvidu tunzivju saglabāšanu paplašinātajā komisijā (OV L 234, 8.9.2015., 3. lpp.).

            (3)  Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).

            (4)  Padomes Regula (EK) Nr. 1005/2008 (2008. gada 29. septembris), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (OV L 286, 29.10.2008., 1. lpp.).

            (5)  Padomes Regula (EK) Nr. 1224/2009 (2009. gada 20. novembris), ar ko izveido Savienības kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).

            (6)  Eiropas Parlamenta un Padomes Regula (ES) 2017/2403 (2017. gada 12. decembris) par ārējo zvejas flotu ilgtspējīgu pārvaldību un ar ko atceļ Padomes Regulu (EK) Nr. 1006/2008 (OV L 347, 28.12.2017., 81. lpp.).

            I PIELIKUMS

               Nostāja, kas Savienības vārdā jāieņem Konvencijas par dienvidu tunzivju saglabāšanu (CCSBT) paplašinātajā komisijā

            1.   PRINCIPI

               CCSBT satvarā Savienība:

                        a)

                        rīkojas saskaņā ar mērķiem un principiem, kurus tā tiecas īstenot kopējā zivsaimniecības politikā (KZP), jo īpaši izmantojot piesardzīgu pieeju un ar maksimālo ilgtspējīgas ieguves apjomu saistītos mērķus, kā noteikts Regulas (ES) Nr. 1380/2013 2. panta 2. punktā, ar nolūku veicināt uz ekosistēmu balstītas pieejas īstenošanu zvejniecības pārvaldībā, nepieļaut un, ciktāl iespējams, samazināt nevēlamas nozvejas, pakāpeniski izskaust izmetumus, minimalizēt zvejas darbību ietekmi uz jūras ekosistēmām un to biotopiem, kā arī, veicinot Savienības zvejniecību ekonomisko dzīvotspēju un konkurētspēju, nodrošināt pietiekami augstu dzīves līmeni tiem, kas atkarīgi no zvejas darbībām, un ņemt vērā patērētāju intereses;

                        b)

                        tiecas CCSBT pasākumu sagatavošanas posmā pienācīgi iesaistīt ieinteresētās personas un nodrošina, ka CCSBT pieņemtie pasākumi ir saskaņā ar CSBT konvenciju;

                        c)

                        nodrošina, ka CCSBT pieņemtie pasākumi ir saskanīgi ar starptautiskajām tiesībām un jo īpaši ar ANO 1982. gada Jūras tiesību konvenciju, ANO 1995. gada Nolīgumu par transzonālo zivju krājumu un tālu migrējošo zivju krājumu saglabāšanu un pārvaldību, 1993. gada Nolīgumu par zvejas kuģu atbilstības veicināšanu starptautiskajiem saglabāšanas un pārvaldības pasākumiem atklātā jūrā un Pārtikas un lauksaimniecības organizācijas 2009. gada Nolīgumu par ostas valsts pasākumiem;

                        d)

                        veicina nostājas, kas ir saskanīgas ar reģionālo zvejniecības pārvaldības organizāciju (RZPO) paraugpraksi attiecīgajā apgabalā;

                        e)

                        tiecas panākt konsekvenci un sinerģiju ar rīcībpolitiku, kuru Savienība zivsaimniecības nozarē īsteno divpusējās attiecībās ar trešām valstīm, un nodrošina saskaņotību ar citām rīcībpolitikām tādās jomās kā ārējās attiecības, nodarbinātība, vide, tirdzniecība, attīstība, pētniecība un inovācija;

                        f)

                        nodrošina Savienības starptautisko saistību ievērošanu;

                        g)

                        ievēro Padomes 2012. gada 19. marta secinājumus par Komisijas paziņojumu par kopējās zivsaimniecības politikas ārējo dimensiju (1);

                        h)

                        tiecas Savienības flotei dienvidu tunzivs izplatības apgabalā radīt vienlīdzīgus konkurences apstākļus, pamatojoties uz tiem pašiem principiem un standartiem, kas piemērojami saskaņā ar Savienības tiesību aktiem, un veicināt minēto principu un standartu vienādu īstenošanu;

                        i)

                        darbojas saskaņā ar Padomes secinājumiem (2) par Savienības Augstās pārstāves ārlietās un drošības politikas jautājumos un Eiropas Komisijas kopīgo paziņojumu Starptautiskā okeānu pārvaldība – okeānu nākotnes veidošanas darbakārtība (3) un veicina pasākumus, kas atbalsta un kāpina CCSBT rezultativitāti un attiecīgā gadījumā uzlabo tās pārvaldību un sniegumu (jo īpaši attiecībā uz zinātni, atbilstību, pārredzamību un lēmumu pieņemšanu), un tādējādi dod ieguldījumu visos ilgtspējīgas okeānu pārvaldības aspektos;

                        j)

                        pēc vajadzības un atbilstoši partnerstruktūru pilnvarojumam veicina attiecīgi RZPO darba koordināciju ar reģionālajām jūras konvencijām (RJK) un sadarbību ar pasaules mēroga organizācijām;

                        k)

                        veicina koordināciju un sadarbību ar citām tunzivju RZPO kopīgu interešu jautājumos, jo īpaši atkal aktivizējot tā saukto Kobes procesu, kurā iesaistījušās tunzivju RZPO, un attiecinot to uz visām RZPO.

                  2.   ORIENTĒJOŠI NORĀDĪJUMI
            Savienība vajadzības gadījumā cenšas atbalstīt CCSBT šādu pasākumu pieņemšanā:

                        a)

                        dienvidu tunzivs izplatības apgabala zvejas resursu saglabāšanas un pārvaldības pasākumi, kas pamatojas uz labākajiem pieejamajiem zinātniskajiem ieteikumiem, tostarp CCSBT reglamentēto dzīvo jūras bioloģisko resursu kopējām pieļaujamajām nozvejām (KPN) un kvotām vai zvejas piepūles regulējumu, un kas ļautu maksimālajam ilgtspējīgas ieguves apjomam atbilstošu izmantošanas pakāpi sasniegt vai saglabāt vēlākais līdz 2020. gadam. Minētie saglabāšanas un pārvaldības pasākumi vajadzības gadījumā ietver īpašus pasākumus, kuri vērsti uz pārzvejotiem krājumiem un kuru mērķis ir saglabāt pieejamajām zvejas iespējām atbilstošu zvejas piepūli;

                        b)

                        nelegālas, nereģistrētas un neregulētas (NNN) zvejas darbību novēršanas, aizkavēšanas un izskaušanas pasākumi dienvidu tunzivs izplatības apgabalā, arī NNN zvejas kuģu sarakstu izveide;

                        c)

                        pasākumi, kuru mērķis ir stiprināt zvejniecības zinātnisko datu vākšanu un veicināt labāku sadarbību starp nozari un zinātniekiem;

                        d)

                        dienvidu tunzivs izplatības apgabalā piemērojami uzraudzības, kontroles un pārraudzības pasākumi, kuru mērķis ir nodrošināt kontroles efektivitāti un atbilstību CCSBT pieņemtajiem pasākumiem;

                        e)

                        pasākumi, kuru mērķis ir minimalizēt zvejas darbību un akvakultūras negatīvo ietekmi uz jūras bioloģisko daudzveidību, jūras ekosistēmām un to biotopiem, t. sk. pasākumi, kuru mērķis ir samazināt jūras piesārņojumu un novērst plastmasas izmešanu jūrā, samazināt jūrā esošās plastmasas ietekmi uz jūras bioloģisko daudzveidību un ekosistēmām, tādi jutīgu jūras ekosistēmu aizsardzības pasākumi dienvidu tunzivs izplatības apgabalā, kas ir saskaņā ar ANO Ģenerālās asamblejas rezolūcijām, un pasākumi, kuru mērķis ir nepieļaut un, ciktāl iespējams, samazināt nevēlamas nozvejas, jo īpaši jutīgu jūras sugu nozvejas, un pakāpeniski izskaust izmetumus;

                        f)

                        pasākumi, kas pieņemti, lai pārvaldītu zivju pievilināšanas ierīču (ZPI) izmantošanu, jo īpaši lai uzlabotu datu vākšanu, pareizi kvantificētu, izsekotu un uzraudzītu ZPI izmantošanu, samazinātu ietekmi uz jutīgiem tunzivju krājumiem, mazinātu ZPI iespējamo ietekmi uz mērķsugām un nemērķa sugām, kā arī uz ekosistēmu;

                        g)

                        pasākumi, kuru mērķis ir mazināt pamesto, nozaudēto vai citādi izmesto zvejas rīku ietekmi okeānā, atvieglot šādu zvejas rīku identificēšanu un atgūšanu un samazināt ZPI īpatsvaru jūras piedrazojumā;

                        h)

                        pasākumi, kuru mērķis ir aizliegt zveju, kuras vienīgais nolūks ir iegūt haizivju spuras, un prasīt, lai visas haizivis tiktu izkrautas ar neatdalītām spurām;

                        i)

                        pēc vajadzības un tādā apmērā, kādā to atļauj attiecīgie dibināšanas dokumenti, – ieteikumi, kas rosina īstenot Starptautiskās Darba organizācijas (SDO) Konvenciju par darbu zvejniecībā;

                        j)

                        papildu tehniskie pasākumi, kas pamatojas uz CCSBT apakšstruktūru un darba grupu ieteikumiem.

               (1)  7087/12 REV 1 ADD 1 COR 1.

               (2)  7348/1/17 REV 1, 24.3.2017.

               (3)  JOIN(2016) 49 final, 10.11.2016.

            II PIELIKUMS

               Kārtība, kādā ik gadu precizējama Savienības nostāja, kas jāieņem Konvencijas par dienvidu tunzivju saglabāšanu paplašinātās komisijas sanāksmēs

            Pirms katras CCSBT paplašinātās komisijas sanāksmes, kurā minētā struktūra ir aicināta pieņemt lēmumus ar juridiskām sekām Savienībai, tiek veikti pasākumi, kas vajadzīgi, lai nostājā, kas Savienības vārdā paužama saskaņā ar I pielikumā izklāstītajiem principiem un orientējošajiem norādījumiem, tiktu ņemta vērā jaunākā zinātniskā informācija un cita relevanta informācija, kas nosūtīta Komisijai.
            Šajā nolūkā, pamatojoties uz minēto informāciju, Komisija pietiekami laicīgi pirms katras CCSBT sanāksmes Padomei, lai tā varētu apspriest un apstiprināt Savienības vārdā paužamās nostājas detaļas, nosūta rakstisku dokumentu, kurā detalizēti izklāstīti ierosinātie Savienības nostājas precizējumi.
            Ja CCSBT paplašinātās komisijas sanāksmes gaitā, arī uz vietas, panākt vienošanos par jauno elementu iekļaušanu Savienības nostājā nav iespējams, šo jautājumu nodod Padomei vai tās darba sagatavošanas struktūrām.


Komisijas 28.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9252 - China Molybdenum Co. Ltd / IXM BV) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 27.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9362 - Suez Organique / Avril PA / Terrial) saskaņā ar Padomes Regulu (EK) Nr. 139/2004 (Autentisks ir tikai teksts franču valodā)


Komisijas 01.07.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9384 - Sumitomo Corporation / Nippon Steel Corporation) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 27.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9327 - Jiangsu Yangzijiang Shipbuilding Co., Ltd. / Mitsui E&S Shipbuilding Co., Ltd. / Mitsui & Co., Ltd.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


                  10.7.2019

                  LV

                  Eiropas Savienības Oficiālais Vēstnesis

                  C 232/4

         Padomes Lēmums
         (2019. gada 8. jūlijs),
         ar ko ieceļ Eiropas Darba drošības un veselības aizsardzības aģentūras (EU-OSHA) valdes locekli no Ungārijas
         (2019/C 232/03)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/126 (2019. gada 16. janvāris), ar ko izveido Eiropas Darba drošības un veselības aizsardzības aģentūru (EU-OSHA) un atceļ Padomes Regulu (EK) Nr. 2062/94 (1), un jo īpaši tā 4. pantu,
         ņemot vērā kandidātu sarakstus, ko Padomei iesniegušas dalībvalstu valdības un darba ņēmēju un darba devēju organizācijas,
         ņemot vērā Darba drošības un veselības aizsardzības padomdevējas komitejas locekļu un locekļu aizstājēju sarakstus,
         tā kā:

                     (1)

                     Padome ar 2019. gada 9. aprīļa lēmumu (2) ir iecēlusi amatā Darba drošības un veselības aizsardzības padomdevējas komitejas valdes locekļus un locekļu aizstājējus uz laiku no 2019. gada 1. aprīļa līdz 2023. gada 31. martam.

                     (2)

                     Darba devēju organizācija BusinessEurope ir izvirzījusi kandidāti brīvajai amata vietai,

               IR PIEŅĒMUSI ŠO LĒMUMU.

            1. pants
            Par Eiropas Darba drošības un veselības aizsardzības aģentūras (EU-OSHA) valdes locekli uz laiku līdz 2023. gada 31. martam tiek iecelta:
            DARBA DEVĒJU ORGANIZĀCIJU PĀRSTĀVJI

                        Valsts

                        Loceklis

                        Locekļa aizstājējs

                        Ungārija

                           Judit H. NAGY kundze

            2. pants
            Vēl neizvirzītos locekļus un locekļu aizstājējus Padome iecels vēlāk.

            3. pants
            Šis lēmums stājas spēkā tā pieņemšanas dienā.

            Briselē, 2019. gada 8. jūlijā

                  Padomes vārdā –

                  Priekšsēdētāja

               A.-K. PEKONEN

            (1)  OV L 30, 31.1.2019., 58. lpp.

            (2)  OV C 135, 11.4.2019., 7. lpp.


title: Padomes Lēmums (ES) 2019/1179 (2019. gada 8. jūlijs) par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības (budžeta pozīcija 02 04 77 03 “Sagatavošanas darbība aizsardzības pētniecībai”) (Dokuments attiecas uz EEZ.)

text:
                  11.7.2019

                  LV

                  Eiropas Savienības Oficiālais Vēstnesis

                  L 185/39

         PADOMES LĒMUMS (ES) 2019/1179
         (2019. gada 8. jūlijs)
         par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības (budžeta pozīcija 02 04 77 03 “Sagatavošanas darbība aizsardzības pētniecībai”)
         (Dokuments attiecas uz EEZ)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 218. panta 9. punktu,
         ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību (1) un jo īpaši tās 1. panta 3. punktu,
         ņemot vērā Eiropas Parlamenta un Padomes Regulu (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (2), un jo īpaši tās 58. panta 2. punkta b) apakšpunktu, 110. panta 1. punktu un 181. pantu,
         ņemot vērā Eiropas Komisijas priekšlikumu,
         tā kā:

                     (1)

                     Līgums par Eiropas Ekonomikas zonu (3) (“EEZ līgums”) stājās spēkā 1994. gada 1. janvārī.

                     (2)

                     Ievērojot EEZ līguma 98. pantu, EEZ Apvienotā komiteja cita starpā var lemt par EEZ līguma 31. protokola grozīšanu.

                     (3)

                     EEZ līguma 31. protokolā ir ietverti noteikumi par sadarbību īpašās jomās, kas nav četras pamatbrīvības.

                     (4)

                     Ir lietderīgi turpināt EEZ līguma Līgumslēdzēju pušu sadarbību attiecībā uz Savienības darbībām, ko finansē no Eiropas Savienības vispārējā budžeta, attiecībā uz sagatavošanas darbību aizsardzības pētniecībai.

                     (5)

                     Tādēļ, lai minēto paplašināto sadarbību īstenotu no 2019. gada 1. janvāra, būtu jāgroza EEZ līguma 31. protokols.

                     (6)

                     Tādēļ Savienības nostājas EEZ Apvienotajā komitejā pamatā vajadzētu būt pievienotajam lēmuma projektam,

               IR PIEŅĒMUSI ŠO LĒMUMU.

            1. pants
            Nostājas, kura Savienības vārdā jāieņem EEZ Apvienotajā komitejā attiecībā uz ierosināto grozījumu EEZ līguma 31. protokolā par sadarbību īpašās jomās, kas nav četras pamatbrīvības, pamatā ir EEZ Apvienotās komitejas lēmuma projekts, kurš pievienots šim lēmumam.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 8. jūlijā

                  Padomes vārdā –

                  priekšsēdētāja

               A.-K. PEKONEN

            (1)  OV L 305, 30.11.1994., 6. lpp.

            (2)  OV L 193, 30.7.2018., 1. lpp.

            (3)  OV L 1, 3.1.1994., 3. lpp.

            PROJEKTS
            EEZ APVIENOTĀS KOMITEJAS LĒMUMS
            Nr. …/2019
            (… gada …),
            ar ko groza EEZ līguma 31. protokolu par sadarbību īpašās jomās, kas nav četras pamatbrīvības
            EEZ APVIENOTĀ KOMITEJA,
            ņemot vērā Līgumu par Eiropas Ekonomikas zonu (“EEZ līgums”) un jo īpaši tā 86. un 98. pantu,
            tā kā:

                        (1)

                        Ir lietderīgi turpināt EEZ līguma Līgumslēdzēju pušu sadarbību attiecībā uz Savienības darbībām, ko finansē no Eiropas Savienības vispārējā budžeta, attiecībā uz sagatavošanas darbību aizsardzības pētniecībai.

                        (2)

                        Tādēļ, lai minēto paplašināto sadarbību īstenotu no 2019. gada 1. janvāra, būtu jāgroza EEZ līguma 31. protokols,

                  IR PIEŅĒMUSI ŠO LĒMUMU.

               1. pants
               EEZ līguma 31. protokola 1. panta 13. punkta a) apakšpunktā vārdus “un 2018. finanšu gads” aizstāj ar vārdiem “, 2018. un 2019. finanšu gads”.

               2. pants
               Šis lēmums stājas spēkā nākamajā dienā pēc pēdējā paziņojuma iesniegšanas saskaņā ar EEZ līguma 103. panta 1. punktu (*1).
               To piemēro no 2019. gada 1. janvāra.

               3. pants
               Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

               Briselē,

                     EEZ Apvienotās komitejas vārdā –

                     priekšsēdētājs

                     EEZ Apvienotās komitejas

                     sekretāri

               (*1)  [Konstitucionālās prasības nav norādītas.] [Konstitucionālās prasības ir norādītas.]


Komisijas 12.06.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9350 - Santander Group / Mapfre Group) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 11.07.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9314 - AddUp / Sogeclair / PrintSky) saskaņā ar Padomes Regulu (EK) Nr. 139/2004 (Autentisks ir tikai teksts franču valodā)


title: Komisijas Lēmums (ES) 2019/1268 (2019. gada 3. jūlijs) par ierosināto pilsoņu iniciatīvu “Pieliksim punktu plastmasas laikmetam Eiropā!” (izziņots ar dokumenta numuru C(2019) 4974)

text:
                  29.7.2019

                  LV

                  Eiropas Savienības Oficiālais Vēstnesis

                  L 200/33

         KOMISIJAS LĒMUMS (ES) 2019/1268
         (2019. gada 3. jūlijs)
         par ierosināto pilsoņu iniciatīvu “Pieliksim punktu plastmasas laikmetam Eiropā!”

               (izziņots ar dokumenta numuru C(2019) 4974)

         (Autentisks ir tikai teksts franču valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:

                     (1)

                     Ierosinātās pilsoņu iniciatīvas “Pieliksim punktu plastmasas laikmetam Eiropā!” priekšmets ir formulēts šādi: “Aicinām Eiropas Komisiju pārskatīt direktīvu par konkrētu plastmasas izstrādājumu ietekmi uz vidi, lai aizliegtu Eiropā izmantot visus vienreizlietojamos plastmasas izstrādājumus.”

                     (2)

                     Ierosinātās pilsoņu iniciatīvas mērķi ir šādi: “Eiropas Savienība jau 10. maijā bija iztērējusi resursus, ko planēta tai būtībā spēj nodrošināt. Tomēr, neraugoties uz zinātniskajiem ziņojumiem, kuros uzsvērta nepieciešamība steidzami rīkoties, Eiropa savā modelī neievieš nekādas būtiskas izmaiņas. Par šo stūrgalvīgo un vides vajadzības noliedzošo atteikšanos raudzīties faktiem sejā liecina arī plastmasa. Tādēļ mēs aicinām ne vēlāk kā 2027. gadā aizliegt jebkādu plastmasas iepakojumu un pudeles, lai varētu sākt ieviest konkrētus pasākumus, kuros būtu ņemta vērā mūsu resursu ierobežotība.”

                     (3)

                     Līgums par Eiropas Savienību (LES) nostiprina Savienības pilsonību un pilnveido Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, organizējot Eiropas pilsoņu iniciatīvu.

                     (4)

                     Tālab pilsoņu iniciatīvai nepieciešamajām procedūrām un nosacījumiem vajadzētu būt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai veicinātu pilsoņu līdzdalību un Savienība kļūtu viņiem pieejamāka.

                     (5)

                     Pamatojoties uz LESD 192. panta 1. punktu, kas lasāms saistībā ar LESD 191. panta 1. punktu, Komisijai ir pilnvaras Līgumu īstenošanas nolūkā iesniegt tādu Savienības tiesību aktu priekšlikumus, lai varētu veikt darbības, kuru mērķis ir saglabāt, aizsargāt un uzlabot vides kvalitāti, veicināt cilvēka veselību, apdomīgi un racionāli izmantot dabas resursus un starptautiskā līmenī veicināt pasākumus, kas risina reģionālas vai globālas vides problēmas, un jo īpaši cīnīties pret klimata pārmaiņām.

                     (6)

                     Ņemot vērā šos iemeslus, ierosinātā pilsoņu iniciatīva atbilstoši minētās regulas 4. panta 2. punkta b) apakšpunktam nav acīmredzami ārpus Komisijas pilnvarām Līgumu īstenošanas nolūkā iesniegt Savienības tiesību akta priekšlikumu.

                     (7)

                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.

                     (8)

                     Tāpēc ierosinātā pilsoņu iniciatīva “Pieliksim punktu plastmasas laikmetam Eiropā!” būtu jāreģistrē,

               IR PIEŅĒMUSI ŠO LĒMUMU.

            1. pants
            Ar šo ir reģistrēta ierosinātā pilsoņu iniciatīva “Pieliksim punktu plastmasas laikmetam Eiropā!”.

            2. pants
            Šis lēmums stājas spēkā 2019. gada 26. jūlijā.

            3. pants
            Šis lēmums ir adresēts ierosinātās pilsoņu iniciatīvas “Pieliksim punktu plastmasas laikmetam Eiropā!” organizētājiem (pilsoņu komitejas locekļiem), ko pārstāv kontaktpersonas Daniela PLATSCH un Alice BUSTIN.

            Briselē, 2019. gada 3. jūlijā

                  Komisijas vārdā –

                  pirmais priekšsēdētāja vietnieks

               Frans TIMMERMANS

            (1)  OV L 65, 11.3.2011., 1. lpp.


title: Eiropas Parlamenta Lēmums (ES) 2019/1428 (2019. gada 26. marts) par Eiropas Savienības 2017. finanšu gada vispārējā budžeta izpildes apstiprināšanu, VII iedaļa – Reģionu komiteja

text:
               27.9.2019

               LV

               Eiropas Savienības Oficiālais Vēstnesis

               L 249/122

      EIROPAS PARLAMENTA LĒMUMS (ES) 2019/1428
      (2019. gada 26. marts)
      par Eiropas Savienības 2017. finanšu gada vispārējā budžeta izpildes apstiprināšanu, VII iedaļa – Reģionu komiteja
      EIROPAS PARLAMENTS,

                  —

                  ņemot vērā Eiropas Savienības 2017. finanšu gada vispārējo budžetu (1),

                  —

                  ņemot vērā Eiropas Savienības konsolidētos pārskatus par 2017. finanšu gadu (COM(2018) 521 – C8-0324/2018) (2),

                  —

                  ņemot vērā Reģionu komitejas gada ziņojumu par 2017. gadā veiktajām iekšējām revīzijām, ko tā iesniegusi budžeta izpildes apstiprinātājiestādei,

                  —

                  ņemot vērā Revīzijas palātas pārskatu par budžeta izpildi 2017. finanšu gadā un iestāžu atbildes (3),

                  —

                  ņemot vērā deklarāciju (4) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2017. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (5) un jo īpaši tās 55., 99., 164., 165. un 166. pantu,

                  —

                  ņemot vērā Eiropas Parlamenta un Padomes 2018. gada 18. jūlija Regulu (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (6), un jo īpaši tās 59., 118., 260., 261. un 262. pantu,

                  —

                  ņemot vērā Reglamenta 94. pantu un IV pielikumu,

                  —

                  ņemot vērā Budžeta kontroles komitejas ziņojumu (A8-0101/2019),

         1.

            sniedz Reģionu komitejas ģenerālsekretāram apstiprinājumu par Reģionu komitejas 2017. finanšu gada budžeta izpildi;

         2.

            izklāsta savus konstatējumus turpmāk tekstā iekļautajā rezolūcijā;

         3.

            uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Reģionu komitejai, Eiropadomei, Padomei, Komisijai, Eiropas Savienības Tiesai, Revīzijas palātai, Eiropas Ombudam, Eiropas Datu aizsardzības uzraudzītājam un Eiropas Ārējās darbības dienestam un nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Antonio TAJANI

               Ģenerālsekretārs

            Klaus WELLE

         (1)  OV L 51, 28.2.2017.

         (2)  OV C 348, 28.9.2018., 1. lpp.

         (3)  OV C 357, 4.10.2018., 1. lpp.

         (4)  OV C 357, 4.10.2018., 9. lpp.

         (5)  OV L 298, 26.10.2012., 1. lpp.

         (6)  OV L 193, 30.7.2018., 1. lpp.


Komisijas 07.10.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9532 - GLENDOWER CAPITAL / INVESTINDUSTRIAL / HTG / ROTOR) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 26.09.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9529 - BC PARTNERS / VISTA EQUITY PARTNERS / ADVANCED COMPUTER SOFTWARE GROUP) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2019/1763 (2019. gada 4. oktobris) par nostāju, kas Eiropas Savienības vārdā jāieņem Starptautisko dzelzceļa pārvadājumu starpvaldību organizācijas (OTIF) Tehnisko ekspertu komitejā attiecībā uz dažiem grozījumiem valsts ritekļu reģistru (VRR) specifikācijā un vienotajos tehniskajos priekšrakstos – kravas pārvadājumu telemātikas lietojumprogrammas (UTP TAF)

text:
                  24.10.2019

                  LV

                  Eiropas Savienības Oficiālais Vēstnesis

                  L 270/79

         PADOMES LĒMUMS (ES) 2019/1763
         (2019. gada 4. oktobris)
         par nostāju, kas Eiropas Savienības vārdā jāieņem Starptautisko dzelzceļa pārvadājumu starpvaldību organizācijas (OTIF) Tehnisko ekspertu komitejā attiecībā uz dažiem grozījumiem valsts ritekļu reģistru (VRR) specifikācijā un vienotajos tehniskajos priekšrakstos – kravas pārvadājumu telemātikas lietojumprogrammas (UTP TAF)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Saskaņā ar Padomes Lēmumu 2013/103/ES (1) Savienība ir pievienojusies 1980. gada 9. maija Konvencijai par starptautiskajiem dzelzceļa pārvadājumiem (COTIF), kas grozīta ar 1999. gada 3. jūnija Viļņas protokolu.

                     (2)

                     Visas dalībvalstis, izņemot Kipru un Maltu, ir COTIF līgumslēdzējas puses.

                     (3)

                        COTIF 13. pants nosaka, ka Starptautisko dzelzceļa pārvadājumu starpvaldību organizācijas (OTIF) darbību cita starpā nodrošina Tehnisko ekspertu komiteja (CTE). Saskaņā ar COTIF 20. panta 1. punkta e) apakšpunktu un tās G papildinājuma (ATMF) 13. panta 1., 4. un 5. punktu CTE ir kompetenta lemt par ritošā sastāva valsts ritekļu reģistru (VRR) specifikācijas pieņemšanu vai grozījumiem. Saskaņā ar COTIF 20. panta 1. punkta b) apakšpunktu un tās F papildinājuma (APTU) 6. pantu CTE ir kompetenta lemt par vienoto tehnisko priekšrakstu “Kravas pārvadājumu telemātikas lietojumprogrammas” (UTP TAF) pieņemšanu vai par tāda noteikuma pieņemšanu, ar ko groza vienotos tehniskos priekšrakstus, kas balstīti uz COTIF F papildinājumu (APTU) un G papildinājumu (ATMF).

                     (4)

                        CTA tās 12. sesijā, kas notika 2019. gada 12. un 13. jūnijā, piekrita uzsākt rakstisku procedūru, lai pieņemtu grozījumus VRR specifikācijā un UTP TAF I papildinājumā.

                     (5)

                     Ierosināto grozījumu mērķis ir attiecīgi saskaņot VRR specifikāciju un UTP TAF ar Komisijas Īstenošanas lēmumu (ES) 2018/1614 (2) un Komisijas Īstenošanas regulu (ES) 2019/778 (3).

                     (6)

                     Ierosinātie grozījumi ir saskaņā ar Savienības tiesību aktiem un stratēģiskajiem mērķiem, jo veicina OTIF tiesību aktu saskaņošanu ar attiecīgajiem Savienības noteikumiem, un tāpēc Savienībai tie būtu jāatbalsta.

                     (7)

                     Ir lietderīgi noteikt nostāju, kas Savienības vārdā ir jāieņem CTE, jo ierosinātie grozījumi būs saistoši Savienībai,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā ir jāieņem Starptautisko dzelzceļa pārvadājumu starpvaldību organizācijas (OTIF) Tehnisko ekspertu komitejā (CTE) attiecībā uz VRR specifikācijas un UTP TAF I pielikuma grozījumiem, ir šāda:

                        a)

                        balsojumā atbalstīt CTE ierosinātos VRR specifikācijas grozījumus, kas izklāstīti CTE darba dokumentā TECH-19001-CTE12-5.1; un

                        b)

                        balsojumā atbalstīt CTE ierosinātos UTP TAF I pielikuma grozījumus, kas izklāstīti CTE dokumentā TECH-18037-CTE12-5.2.

                  Pirmajā daļā minēto nostāju pauž Komisija.

            2. pants

               CTE lēmumus pēc to pieņemšanas publicē Eiropas Savienības Oficiālajā Vēstnesī, norādot to spēkā stāšanās datumu.

            3. pants
            Šis lēmums stājas spēkā tā pieņemšanas dienā.

            Luksemburgā, 2019. gada 4. oktobrī

                  Padomes vārdā –

                  Priekšsēdētāja

               K. MIKKONEN

            (1)  Padomes Lēmums 2013/103/ES (2011. gada 16. jūnijs) par to, lai noslēgtu Nolīgumu starp Eiropas Savienību un Starptautisko dzelzceļa pārvadājumu starpvaldību organizāciju par Eiropas Savienības pievienošanos 1980. gada 9. maija Konvencijai par starptautiskajiem dzelzceļa pārvadājumiem (COTIF), kas grozīta ar 1999. gada 3. jūnija Viļņas protokolu (OV L 51, 23.2.2013., 1. lpp.).

            (2)  Komisijas Īstenošanas lēmums (ES) 2018/1614 (2018. gada 25. oktobris), ar ko nosaka specifikācijas ritekļu reģistriem, kas minēti Eiropas Parlamenta un Padomes Direktīvas (ES) 2016/797 47. pantā, un ar ko groza un atceļ Komisijas Lēmumu 2007/756/EK (OV L 268, 26.10.2018., 53. lpp.).

            (3)  Komisijas Īstenošanas regula (ES) 2019/778 (2019. gada 16. maijs), ar ko Regulu (ES) Nr. 1305/2014 groza attiecībā uz izmaiņu kontroles pārvaldību (OV L 139I, 27.5.2019., 356. lpp.)


Komisijas 14.11.2019. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9588 - SHELL ENERGY RETAIL / HUDSON ENERGY SUPPLY) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2019/2025 (2019. gada 18. novembris) par to, lai Eiropas Savienības vārdā parakstītu un provizoriski piemērotu protokolu, ar ko groza Starptautisko Konvenciju par Atlantijas tunzivju saglabāšanu

text:
                  4.12.2019

                  LV

                  Eiropas Savienības Oficiālais Vēstnesis

                  L 313/1

         PADOMES LĒMUMS (ES) 2019/2025
         (2019. gada 18. novembris)
         par to, lai Eiropas Savienības vārdā parakstītu un provizoriski piemērotu protokolu, ar ko groza Starptautisko Konvenciju par Atlantijas tunzivju saglabāšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 5. punktu,
         ņemot vērā Eiropas Komisijas priekšlikumu,
         tā kā:

                     (1)

                     Padome 2013. gada 13. maijā pilnvaroja Eiropas Komisiju sākt sarunas par grozījumiem Starptautiskajā Konvencijā par Atlantijas tunzivju saglabāšanu (1) (ICCAT). Šīs sarunas sekmīgi noslēdzās 2018. gada novembrī.

                     (2)

                     Gaidāms, ka sarunu rezultātā izstrādātais protokols, ar ko groza Starptautisko Konvenciju par Atlantijas tunzivju saglabāšanu (“protokols”), uzlabos ICCAT efektivitāti, kā arī stiprinās ICCAT kompetencē ietilpstošo sugu saglabāšanu un pārvaldību.

                     (3)

                     Kā paredz Eiropas Parlamenta un Padomes Regula (ES) Nr. 1380/2013 (2), Savienībai ir jānodrošina, ka zvejas un akvakultūras darbības ilgtermiņā ir ekoloģiski ilgtspējīgas un tiek pārvaldītas atbilstīgi mērķim nodrošināt ieguvumus ekonomiskajā, sociālajā un nodarbinātības jomā un veicināt pārtikas pieejamību. Tā paredz arī to, ka Savienībai zvejniecības pārvaldībā jāievēro piesardzīga pieeja un tās mērķim jābūt nodrošināt, lai dzīvo jūras bioloģisko resursu izmantošanas rezultātā iegūto īpatņu populācijas tiktu atjaunotas un uzturētas virs līmeņa, kas nodrošina maksimālo ilgtspējīgas ieguves apjomu. Turklāt tā nosaka, ka Savienībai ir jāpieņem pārvaldības un saglabāšanas pasākumi, kuru pamatā ir labākie pieejamie zinātniskie ieteikumi, jāatbalsta zinātnisko atziņu gūšana un zinātnisko ieteikumu izstrāde, pakāpeniski jāizskauž izmetumi un jāveicina zvejas metodes, kas palīdz nodrošināt selektīvāku zveju un, ciktāl iespējams, nevēlamu nozveju nepieļaušanu un samazināšanu, kā arī zveju, kurai ir maza ietekme uz jūras ekosistēmu un zvejas resursiem. Turklāt Regulā (ES) Nr. 1380/2013 ir konkrēti noteikts, ka minētie mērķi un principi Savienībai jāpiemēro ārējās attiecībās zivsaimniecības jomā. Protokols atbilst minētajiem mērķiem.

                     (4)

                     Kā norādīts Eiropas Komisijas un Savienības Augstās pārstāves ārlietās un drošības politikas jautājumos kopīgajā paziņojumā “Starptautiskā okeānu pārvaldība – okeānu nākotnes veidošanas darbakārtība” un Padomes secinājumos par minēto kopīgo paziņojumu, centrālais Savienības darbības aspekts šajos forumos ir tādu pasākumu veicināšana, kas atbalsta un stiprina reģionālo zvejniecības pārvaldības organizāciju (RZPO) efektivitāti un vajadzības gadījumā uzlabo to pārvaldību. Protokols pilnībā saskan ar minētajiem mērķiem.

                     (5)

                     Protokols būtu jāparaksta Savienības vārdā.

                     (6)

                     Ja protokols attiecībā uz citām līgumslēdzējām pusēm stājas spēkā pirms Savienība pabeigusi savas iekšējās ratifikācijas procedūras, Savienībai protokols būtu jāpiemēro provizoriski no minētās spēkā stāšanās dienas, kamēr tiek pabeigtas procedūras, lai tas stātos spēkā attiecībā uz Savienību,

               IR PIEŅĒMUSI ŠO LĒMUMU.

            1. pants
            Ar šo atļauj Savienības vārdā parakstīt protokolu, ar ko groza Starptautisko Konvenciju par Atlantijas tunzivju saglabāšanu, ņemot vērā minētā protokola noslēgšanu.
            Protokola teksts ir pievienots šim lēmumam.

            2. pants
            Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt protokolu.

            3. pants
            Protokolu piemēro provizoriski no tā spēkā stāšanās dienas saskaņā ar protokola 13. pantu un atbilstīgi tajā izklāstītajiem nosacījumiem, kamēr tiek pabeigtas procedūras, lai tas stātos spēkā attiecībā uz Savienību.

            4. pants
            Šis lēmums stājas spēkā tā pieņemšanas dienā.

            Briselē, 2019. gada 18. novembrī

                  Padomes vārdā –

                  Priekšsēdētājs

               J. LEPPÄ

            (1)  OV L 162, 18.6.1986., 34. lpp.

            (2)  Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).


title: Padomes Lēmums (ES) 2019/2119 (2019. gada 21. novembris) par nostāju, kas Eiropas Savienības vārdā jāieņem Minamatas konvencijas par dzīvsudrabu Pušu konferences trešajā sanāksmē attiecībā uz lēmuma pieņemšanu, ar ko nosaka dzīvsudraba atkritumu sliekšņa vērtības, kā noteikts minētās Konvencijas 11. panta 2. punktā

text:
                  11.12.2019

                  LV

                  Eiropas Savienības Oficiālais Vēstnesis

                  L 320/117

         PADOMES LĒMUMS (ES) 2019/2119
         (2019. gada 21. novembris)
         par nostāju, kas Eiropas Savienības vārdā jāieņem Minamatas konvencijas par dzīvsudrabu Pušu konferences trešajā sanāksmē attiecībā uz lēmuma pieņemšanu, ar ko nosaka dzīvsudraba atkritumu sliekšņa vērtības, kā noteikts minētās Konvencijas 11. panta 2. punktā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Savienība ar Padomes Lēmumu (ES) 2017/939 (1) ir noslēgusi Minamatas konvenciju (2) par dzīvsudrabu (“Konvencija”), kas stājās spēkā 2017. gada 16. augustā.

                     (2)

                     Ievērojot Konvencijas Pušu konferences pirmajā sanāksmē pieņemto Lēmumu MC-1/1 par reglamentu, Pusēm ir jāpieliek visas pūles, lai panāktu vienprātību par visiem būtiskajiem jautājumiem.

                     (3)

                     Gaidāms, ka Konvencijas Pušu konference tās trešajā sanāksmē 2019. gada 25. – 29. novembrī (COP 3) pieņems lēmumu (“ierosinātais lēmums”) par dzīvsudraba atkritumu sliekšņa vērtībām, kā minēts Konvencijas 11. panta 2. punktā, kas līdz ar to definētu Konvencijas 11. panta (dzīvsudraba atkritumi) piemērošanas jomu. Dzīvsudraba atkritumi, uz kuriem attiektos Konvencijas 11. panta 2. punkts, ir jāapsaimnieko vidi saudzējošā veidā saskaņā ar Konvencijas 11. panta 3. punktu. Tādēļ jebkura sliekšņa vērtība, kas noteikta, ievērojot Konvencijas 11. panta 2. punktu, tostarp attiecībā uz atkritumiem, kas ir kontaminēti ar dzīvsudrabu vai dzīvsudraba savienojumiem, būtu jānosaka tādā līmenī, kas nodrošina, ka visi šādi atkritumi, kuri rada apdraudējumu cilvēku veselībai vai videi, tiek apsaimniekoti vidi saudzējošā veidā.

                     (4)

                     Ir lietderīgi noteikt nostāju, kas Savienības vārdā ir jāieņem COP 3, jo ierosinātajam lēmumam, ja to pieņems, būs juridiskas sekas tādēļ, ka Konvencijas Pusēm būs jāveic pasākumi, lai to īstenotu valsts vai reģionālos līmeņos, vai abos līmeņos.

                     (5)

                     Savienība sniedza būtisku ieguldījumu attiecībā uz Konvencijas noteikumu par atkritumiem izstrādi un ekspertu starpsesiju darbu, kas aizsākās ar Konvencijas Pušu konferences otrajā sanāksmē pieņemto Lēmumu MC-2/2 un kā rezultāts ir ierosinātais lēmums.

                     (6)

                     Savienības acquis jau paredz, ka visi dzīvsudraba atkritumi, kas minēti Konvencijas 11. panta 2. punktā, neatkarīgi no dzīvsudraba satura šādos atkritumos, ir jāapsaimnieko, neradot draudus cilvēku veselībai un nekaitējot videi.

                     (7)

                     Savienībai būtu jāatbalsta tikai tāda lēmuma pieņemšana COP3, kas atbilst Savienības acquis,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā ir jāieņem Minamatas konvencijas par dzīvsudrabu Pušu konferences trešajā sanāksmē (COP 3), ir atbalstīt tāda lēmuma pieņemšanu par dzīvsudraba atkritumu sliekšņa vērtībām, kas atbilst Savienības acquis.

            2. pants
            Par precizējumiem 1. pantā minētajā nostājā, ciktāl tie atbilst Savienības acquis, Savienības pārstāvji, ņemot vērā norises COP 3 un apspriežoties ar dalībvalstīm koordinācijas sanāksmēs uz vietas, var vienoties bez jauna Padomes lēmuma.

            3. pants
            Šis lēmums stājas spēkā tā pieņemšanas dienā.

            Briselē, 2019. gada 21. novembrī

                  Padomes vārdā –

                  Priekšsēdētāja

               H. KOSONEN

            (1)  OV L 142, 2.6.2017., 6. lpp.

            (2)  Padomes Lēmums (ES) 2017/939 (2017. gada 11. maijs) par to, lai Eiropas Savienības vārdā noslēgtu Minamatas konvenciju par dzīvsudrabu (OV L 142, 2.6.2017., 4. lpp.).